Odpoveď Úradu vlády SR na žiadosť o informácie z 13.7.2006
V Bratislave 25.7.2006

Vážený pán Dostál,

na základe Vašej žiadosti, týkajúcej sa „záznamu z rokovania vlády SR dňa 4. júla 2006“, pridelenej Kancelárii vedúceho služobného úradu Vám oznamujeme, že Vaša žiadosť nespĺňa podmienky povinného zverejňovania informácií podľa § 5 zákona č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení zákona č. 747/2004 Z.z. a o zmene a doplnení niektorých zákonov.
V tejto súvislosti poznamenávame, že zvukový záznam z rokovania vlády SR slúži pre potreby premietnutia rozhodnutí vlády SR do písomnej podoby, prípadne pre potreby preskúmania jednotlivých dokumentov prijatých vládou, ktoré je vláda povinná zverejniť bez ohľadu na individuálne žiadosti, t.j. ide o informácie hromadne prístupné. Problematiku zvukového záznamu neupravuje nijaký právny predpis.
Keďže nepožadujete žiadne rozhodnutie alebo dokument z rokovania vlády a zvukový záznam je iba súborom názorov jednotlivých ministrov, nie je možné Vašu žiadosť posudzovať podľa zákona o slobode informácií. 
Informačná povinnosť v zmysle zákona o slobode informácií sa nevzťahuje na názory, budúce rozhodnutia, vytváranie informácií ako sú napr. právne výklady. 
Z uvedenej dikcie zákona vyplýva, že na informácie tak ako ich požadujete, sa zákon o slobode informácií nevzťahuje. 

S pozdravom

JUDr. Daniela Pajtinková
hlavný štátny radca

Vybavuje: Anna Kováčová
linka 179
KVSÚ 02 / 5729 5179
Anna.Kovacova@government.gov.sk